
Ilustraĵo por infanlibro, de Arthur Boothroyd 


sperto 


Marioara 
de Julia Sigmond (Italio) 


La juna, bela kaj riĉa grafo devis edziĝi. Liaj gepatroj estis jam maljunaj. Ili 
havis sep infanojn, sed ses el ili mortis unu post la alia. Nur la sepa, la plej juna, 
kaj ververe la plej bela, restis en vivo. La maljuna grafoparo petegis lin, ke li 
edziĝu, ĉar ili dezirus vidi almenaŭ unu nepon antaŭmorte. 


La juna grafo promesis al siaj amataj gemaljunuloj, ke li partoprenos la plej 
faman balon en Vieno kaj certe li trovos fraŭlinon, kiu ne nur bela estos, sed 
ankaŭ saĝa kaj naturon amanta. Krome ŝi devas ŝati legi, ĉar li intencis vivi kun 
ŝi en sia belega kasteleto, kie li havas grandegan bibliotekon, en la malproksima 
Transilvanio. 


La maljunaj geedzoj senpacience atendis la jarfinon, kiam okazos la feliĉiga 
balo kie, espereble, la juna grafo trovos por si taŭgan junulinon. 


En tiu decembro la vetero estis nekredeble milda. Nek pluvo, nek neĝo 
malhelpis la junulinojn belege sin vesti kaj per elegantaj kaleŝoj iri al la granda 
balo. Ĉiu junulino esperis, ke ŝi estos la bonŝanca, elektota de la juna grafo, ĉar 
jam en tuta Vieno, en ĉiuj salonoj de nobelaj familioj, nur pri tio oni klaĉis: la 
juna belulo ĉijare volas edziĝi. 


Ne nur la junulinoj sin preparis al ĉi tiu balo, sed ankaŭ la gepatroj: ili volis 
aspekti senriproĉe, ke la ebla svatiĝanto vidu, ke ilia filino apartenas al taŭga 
familio. 


La patrinoj surmetis ĉiujn siajn juvelojn, kaj ne nur la junulinoj, sed ankaŭ ili 
aspektis kiel vitrino de juvelisto. La patroj traserĉis ĉiujn tirkestojn por trovi la 
medalojn kaj ordenojn ricevitajn dum la lastaj jardekoj disde la grandanima 
imperiestro, eĉ se ili ne vere meritis ilin. Kiu ne havis sufiĉajn medalojn, ne 
hontis surmeti malnovajn medalegojn heredigitajn de la patro aŭ de la avo. 


La juna grafo alvenis inter la unuaj gastoj. Li volis vidi ĉiujn alvenontajn 
junulinojn. Nu, li havis kion spekti. Alvenis unu familio post la alia. La 
pordgardisto per laŭta voĉo anoncis iliajn nomon kaj rangon. La junulo post 
iom da tempo teruriĝis vidante la tro juvelŝarĝitajn fraŭlinojn, kaj kaŝe sed 

elkore priridis la tro ornamitajn gepatrojn. Li eĉ ne povintus imagi, ke fakte 
ĉiuj lin volas konkeri. 


Inter la junulinoj li rimarkis ankaŭ kelkajn iomete velkintajn fraŭlinojn, kiuj 
certe ne la unuan fojon venas al tiu fama balo, sed vane: ĝis nun neniu emis 
edziĝi al ili. 

Aperis ankaŭ multaj junuloj, inter ili kelkaj kavalirstaturaj oficiroj. 

Eksonis la muziko. 


Ĝuste tiumomente aperis junulino sen tro ornamitaj gepatroj. Ŝia 
akompananto estis blankhara, modeste vestita maljunulo. 


Forte ekbatis la koro de la juna grafo, kiam li rimarkis, ke la junulino havas nur 
solan kolringon kun ruĝa koro el rubeno, ĉirkaŭ kiu trembrilis etaj diamantoj. 
Ŝi estis tute malsimila al ĉiuj ĝis nun alvenintaj junulinoj. Ĉe ilia iomete 
malfrua apero eksonis la muziko, tial li ne aŭdis la nomojn de la maljunulo kaj 
de la junulino. Li pridemandis apudstarantan viron, sed li ne konis ilin. Kion 
fari? Nu, li iris al la maljunulo, sin prezentis, poste petis permeson danci kun la 
fraŭlino. 


Dum la tuta balo li dancis nur kun ŝi. Ĉiuj junulinoj envie rigardis al tiu 
nekonatino, kiu sukcesis konkeri la junan grafon. 


Kun la permeso de la maljunulo, la juna grafo iĝis ĉiutaga gasto de ilia loĝejo 
luita. Fakte ili loĝis en malproksima kasteleto, kie la avo kreskigis sian solan 
nepinon, post la katastrofa akcidento, kiam mortis ŝiaj gepatroj. La avo decidis 
alporti ŝin al la fama balo, ĉar la nepino iĝis dekok-jara. Li alproksimiĝis al 
okdek, kaj deziris edzinigi ŝin por sekurigi ŝian futuron. 


La amo inter la du gejunuloj rapide progresis. La juna grafo estis certa, ke li 
estos feliĉega se ili geedziĝos, ĉar li sentis la sinceran, mildan amon de modesta 
kaj belega junulino. 


Kiam la juna grafo hejmen iris kaj rakontis al la maljunaj gepatroj, ke li trovis 
la plej taŭgan bofilinon, ili naĝis en ĝojekstazo. 

La maljunaj grafoj kun la feliĉa junulo vizitis kaj svatis la junulinon. La 
bonkora avo kun larmoj en la okuloj donis sian konsenton. La gejunuloj tuj 
decidis fianĉiĝi. La kontentaj maljunaj grafoj invitis ilin al sia kastelo, kion kaj 
la avo kaj la feliĉa fianĉino tre volonte akceptis. 


Printempe okazis la belega edziĝofesto, post kio la juna paro tuj vojaĝis al la 
malproksima Transilvanio, por loĝi en tiu kasteleto situanta en la mezo de 
arbaro. Ĉirkaŭe troviĝis nur kelkaj dometoj, en kiuj loĝis ĉiuj zorgantoj pri la 
ĝardeno kaj la kasteleto, eĉ se ne konstante loĝata de la proprietuloj. 


La juna paro alvenis per kaleŝo malfruvespere, do nenio vidiĝis. Sed matene, 
vekiĝinte je birdopepado, la juna edzino malfermis la grandan vitran pordegon 
kaj trapasante la sojlon ŝi troviĝis en belega teraso, apud kiu belis la 
florĝardeno kun centoj da rozoj. Tiam ŝi ekkriis: 

“Tiu ĉi estas la domo de la ĉielo!” 


Kaj tiun nomon ricevis fakte la eta kolonio, kiu nur poste pligrandiĝis kaj iĝis 
eta vilaĝo. Eĉ nun ĝi nomiĝas tiel: “Domo-de-la-ĉielo”, 


Sub la grundo de tiu arbaro troviĝis resaniga fonto. En la kasteleto mem jam 
estis instalita interna bazeno. Post iom da tempo malkaŝiĝis la bonefika kuraca 
akvo kaj multaj riĉuloj konstruis vilaojn, kie iliaj familioj somerumis. Iu lertulo 
konstruis hotelon, kie same troviĝis bazenoj, kaj interne kaj ekstere. 


Oni konstruis eĉ etan kapelon por la juna grafino kaj ĉiu dimanĉe venis pastro 
de la najbara urbeto por celebri la meson. 


Dum la unua somero post la geedziĝo vizitis ilin la tri feliĉaj maljunuloj kaj 
kontente ili konstatis, ke la gejunuloj feliĉege kunvivas. 


La sekvan jaron mortis la avo kaj post du jaroj ankaŭ la gepatroj de la juna 
edzo. Tiel ili ne povis ekscii kaj tristiĝi, ke neniam naskiĝis genepoj. 


La feliĉaj gejunuloj longtempe vivis, ĝuante la belegan naturon kaj multe 
legante la librojn de la granda biblioteko. Ĉiuj amis kaj estimis ilin, kaj post ilia 
morto ĉiuj priploris ilin, ĉar ili estis bonaj, helpemaj homoj. 

llin ambaŭ oni entombigis en la ĝardenon de la kapelo. 


Ĉirkaŭ 100 jaroj pasis post ilia morto, kiam mi vizitis la unuan fojon tiun lokon 

kun la bela nomo: “Domo-de-la-ĉielo”. 


Mia kuracisto proponis al mi, kontraŭ la reŭmatismo, ke mi provu tiun 
kuracbanlokon. Laŭ multaj malsanuloj tiu akvo mirakle efikas. Multaj iras tien 
uzante lambastonon kaj revenas hejmen jam sen ĝi. Oni eĉ faris ekspozicion 
per tiuj forĵetitaj lambastonoj! La kuracisto diris, ke minimume tri semajnojn 
mi restu, ĉar du ne sufiĉas. Mi obeis al li kaj sep sinsekvajn jarojn mi tien iradis 
kaj uzis diversajn kuracmetodojn, sed precipe ĉiutage mi naĝis en la bonega 
interna bazeno. Kaj tiu sepjara kuracado ankaŭ min resanigis! 


Trifoje mi havis la bonŝancon loĝi sola en ĉambro. Tio estis por mi vere 
paradizo. Krom la kuracado mi nur legis, ripozis, alportinte etan radion mi 
aŭskultis muzikon kaj multe-multe mi promenis. 


Fojon mi iris kun unu el miaj plej bonaj amikinoj, Eva, kaj ni ambaŭ fartis 
bonege, ĉar finfine ni havis sufiĉan tempon por pridiskuti kaj rakonti nian 
tutan vivon. En Domo-de-la-ĉielo ni eĉ pli bone interamikiĝis. 


Alian fojon mi estis sola kaj unu mia najbarino same loĝis sola. Post du tagoj 
tamen ŝi foriris. La postan jaron ŝi telefonis al mi: trafis ŝin tragedio, oni devas 
ŝin operacii en la kancerkliniko de mia urbo, ŝi petis mian helpon. Ŝi loĝis ĉe 
mi antaŭ kaj post la operacio kaj kiam ŝi resaniĝis ni kune vojaĝis kaj kunloĝis 
en tiu sama hotelo, kie ni konatiĝis. 


Tamen el la sep restadoj restis plej neforgesebla tiu, kiam mia samĉambranino 
estis Marioara, mezaĝa kampara virino. 


Krom la kuracado ŝi nur du aferojn faris. Preskaŭ konstante ŝi trikis ŝtrumpojn 
por siaj genepoj, escepte de dimanĉe, kaj ege multe ŝi preĝis. Ĝuste dum tiu 
periodo ŝi faris la plej severan kaj strangan faston, kiun mi ĝis tiam aŭdis. Ŝi 
klarigis al mi, ke tiu fasto havas miraklan efikon. Ĝi daŭras sep semajnojn. 
Dum la unua semajno oni ne manĝas nek trinkas vendrede; la duan, ĵaŭde kaj 
vendrede; la trian, merkrede kaj vendrede, la kvaran, marde kaj vendrede; la 
kvinan lunde kaj vendrede; la sesan, dimanĉe kaj vendrede; la sepan, sabate kaj 
vendrede! 


Kiam mi alvenis al la hotelo, ŝi jam de kelkaj tagoj loĝis tie kaj estis en la kvina 
semajno de fastado. Tiel evidentis la tuta kozo, ĉar tagon ŝi ne venis al la 
manĝejo kun mi. Kiam mi interesiĝis pri la kialo, ŝi rakontis al mi sian fasto- 

programon. Ŝi donis al mi la tiutagan bileton, ke mi manĝu ankaŭ ŝian 
porcion.Tion mi ne povis fari, tamen mi prenis kaj donis ĝin al iu almozulo. 


Havante dekojn da korespondamikoj, mi jam antaŭe sciigis ilin kiam mi estos 
en la banloko. Tiel okazis, ke jam la duan tagon mi ricevis leterojn. Dum mi 
skribis la respondojn, mi demandis al Marioara: ĉu vi ne sendas bildkarton al 
via familio? 


Neniam mi forgesos ŝian tristan rigardon, ŝiajn larmoplenajn okulojn, kaj 
ankoraŭ nun mi memoras ŝian tremantan voĉon, kiam ŝi konfesis al mi: 

“Mi ne scias skribi.” 

Mi eksaltis de mia lito, ĉirkaŭbrakis kaj provis konsoli ŝin. 

“Ĉu vi scias la ekzaktan adreson, kie loĝas via filino?” 


“Jes, mi scias. Ŝi estas la edzino de la vilaĝestro! Ĉar mia filino finis sep klasojn. 
Kaj ankaŭ miaj du genepoj lernas en la proksima urbo. Mia nepo jam estas 
studento kaj li iĝos doktoro!” — fieris la kompatinda virino. 


“Marioara! Aŭskultu! Ni skribu al ili leteron. Vi diktos kaj mi skribos. Poste mi 
sendos per poŝto. Certe ili respondos al vi!” 


Kaj tiel okazis, ke Marioara kun mia helpo skribis la unuan leteron de sia vivo. 
Eĉ ĉefdirektoro ne povintus dikti al sia sekretariino pli precize kaj korekte ol 
Marioara diktis al mi! Unue ŝi priskribis la situacion, laŭdis min (tion mi devis 
elteni, ĉar profunde mi sentis ŝian dankemon!), kaj rakontis pri ĉio. Ĉe la fino 
ŝi ne forgesis peti, ke ili bonvolu respondi al la letero. 


Mi mem nur unu frazon aldonis: NEPRE RESPONDU KAJ RAPIDE, KE ŜI 
RICEVU VIAN LETERON! 


Mi rapidis al la poŝtoficejo, ke la leteron oni tuj forsendu. La sekvan tagon, 
kiam mi alportis miajn alvenintajn leterojn, Marioara scivoleme demandis 
min: “Ĉu ne alvenis la respondo?” 


Mi devis klarigi, ke ŝia letero nun vojaĝas per trajno. Eble ili ricevos ĝin 
morgaŭ. Se ili tuj respondos, post aliaj du tagoj espereble alvenos la 
respondletero. 


Tagon mi rimarkis, ke ŝi ne uzas la lifton kiam ŝi venas sola al la 3-a etaĝo. Tiu 
surgrimpado laŭ la ŝtuparo daŭris kvaronhoron, pro ŝiaj dolorantaj piedoj. La 

sekvan tagon mi faris signon apud la butonoj de la tria kaj de la ter-etaĝo, kaj 
mi instruis al ŝi, kiel oni devas uzi ilin. Ekde tiam, se ni iris kune mi lasis ŝin 
puŝi la butonojn. Ŝia sento similis al infana ĝojo pro nova ludilo. 


Ŝi ne plu demandis, nur per gapantaj okuloj rigardis al mi ĉiutage, ĝis fine, 
kune kun miaj leteroj mi alportis al ŝi la respondleteron. Interplektante siajn 
manojn kvazaŭ preĝante, ŝi aŭskultis kion skribis ŝia filino. Poste ŝi plurfoje 
kisis la leteron, la koverton, aparte la tri poŝtmarkojn kaj ŝi petis, ke mi legu 
ĝin ankoraŭfoje. Ŝia dankemo estis tiel granda, ke ŝi eĉ ne povis bone 
esprimiĝi. 


Mi jam ne memoras kiomfoje mi legis la leteron, sed fine ŝi jam parkeris ĝian 
enhavon. Si prenis la leteron en sian manon kaj duonvoĉe — ke ŝi ne ĝenu min 
dum mi skribis — ŝi recitis por si mem, ne povante saturiĝi de ĝuo. 


Tiel “Domo-de-la-ĉielo” alportis al Marioara la plej grandan kaj unikan ĝojon: 
tiu letero restis la unua kaj sola kiun ŝi ricevis en sia tuta vivo! 





lnteresa malnova komento 


“[K]iam infanoj dekomence internigos laŭleĝemon en sin ... ili 
reeltrovos” mi diris, “ĉiujn laŭŝajne malgravajn kutimojn kiujn la 
antaŭuloj abolis.” 

“Kiujn?” 

“Ĉi tiujn: Ke junuloj estu dece silentaj apud pliaĝuloj, kaj sidigu ilin kaj 
stariĝu por ili, kaj prizorgu siajn gepatrojn, kaj prizorgu sian stilon de 
hartondiĝo kaj de vestado kaj de ŝuoj, kaj la tutan mienon de la korpo, kaj 
ĉion alian tian.” 

“Prave. 

“Mi opinias ke estus stulte fari leĝojn pri tio, ĉar oni nek plenumus nek 
konservus tiajn leĝojn, negrave ĉu vorte, ĉu skribe faritajn.” 

“Evidente. 

Platono 
La Respubliko 
ĉ. 380 a.k.e. 

enigmoj 
de Sen Rodin (Italio) 


N“1 


€x» 


“En tiu ĉi frazo troviĝas ........... literoj “i”. 


««C» 


Tasko: sur la punktetoj skribu perlitere la ekzaktan nombron de la literoj “i 
troviĝantaj en la frazo. 


N92 


Tri belaj knabinoj petis ovojn de afabla ĉina kuiristo. Li diris al ili: 
«Karulinoj, mi donos al vi ĉiujn ovojn, kiujn mi havas ĉi- 
momente.» 

Dirite-farite: 

Al la unua knabino li donis duonon de ĉiuj ovoj, kaj duonan ovon. 

Al la dua li same donis la duonon de la restantaj ovoj, kaj duonan 
ovon. 

Ankaŭ al la tria li donis duonon de la restaĵo, kaj duonan ovon. 

Tiam li restis entute sen ovoj. La knabinoj elkore dankis kaj adiaŭis. 

N.B.: La afabla ĉina kuiristo ne devis rompi eĉ unu ovon! 


Demando: Kiomaj estis entute la ovoj? 


Respondoj sur paĝo 33 


SOCIO 


Virino en la riparo de nacioj 
de Jos€ de Paiva Netto (Brazilo) 


La rolo de virino estas esenca por la postvivado de popoloj. Patrino, edzino, 
fratino, amikino, laboristino, familiestrino, gvidantino, ŝi estas nemalhavebla 
konsilanto. 

Temas pri riparo, ĉar kiel la mondo troviĝas sub preskaŭbrulado pro la 
tutmonda varmiĝo, pli bone estas, ke la geuloj interfratiĝu, kunigu siajn fortojn 
kaj urĝe faru la riparon, ĉar male ni ĉiuj eble fine kuiriĝos en grandega 
kaserolo: la planedo, kie ni vivas. 

Post tiu rimarkigo, mi petas permeson por fari justan omaĝon al la virinoj 
de ĉiuj tavoloj de la socio, al tiuj, kiuj estas la bazo de nacioj, kiam integritaj je 
Dio kaj/aŭ je plej altaj sentoj, kiuj honoras la homan rason, kaj por tio mi 
prezentas al vi tekston, kiun mi sendis kaj kiun oni tradukis ĉe UN al ties ses 
oficialaj lingvoj, okaze de la “51-a Sesio pri Statuso de Virino”, okazinta je la 26- 
a de Februaro ĝis la 9-a de Marto, ĉe la sidejo de Unuiĝintaj Nacioj, en 
Novjorko, Usono. 


“Pano kaj rozoj” 


La batalado por emancipiĝo de virinoj estas malnova. Jam en la klasikaj 
tempoj de Grekio, tiu libereciga spirito iamaniere serĉadis sian vojon ĉe la 
klopodoj kaj malfacilaĵoj de “Lizistrata, kiu faris seksumstrikon, kun 
partopreno de virinoj en Ateno kaj Sparto, por haltigi la Militon en 
Peloponezo, laŭ la komedio de Aristofano. 

En 1857, centoj da laboristinoj en fabrikoj de tolaĵoj kaj vestoj en Novjorko 
komencis fortan proteston kontraŭ malaltaj salajroj, laborperiodoj de pli ol 12 
horoj kaj aĉaj laborkondiĉoj. En 1908, pli ol 14 mil el tiaj laboristinoj revenis 
surstraten en Novjorko. Sub la slogano “panon kaj rozojn” — nome “pano 
simbolis ekonomian stabilecon kaj rozoj ian pli bonkvalitan vivon” — ili pledis 
por egalaj rajtoj kiel tiuj de laboristinoj de la 50-aj jaroj en la XIX-a jarcento. 
Proksimume 130 el ili mortis okaze de mistera dombrulo. Sed la batalado ne 
limiĝis al tio. Post tri jaroj, ankaŭ en tiu urbo, okazis alia tragika fakto kaŭzita 
de inferaj kondiĉoj de malsekureco ĉe “Triangle Shirtwaist Company”. Je la 
25-a de marto 1911, pli ol 140 geteksistoj, plej multe de juda kaj itala deveno, 
mortis bruligitaj (21 estis viroj). La faktoj estis registritaj en sia tuta drameco: 
senesperaj homoj, kiuj sin ĵetis de la brulantaj fenestroj. La manifestacioj 
okazintaj en la metropolo listiĝas kiel unu el la plej gravaj ŝtupoj por virina 
emancipiĝo, same kiel la strebado de multaj aliaj, kiel la germana Clara Zetkin 
(1857-1933), unu el la plej famaj aktivulinoj favore al virinaj rajtoj, kiu en 1910, 

okaze de la II-a Internacia Kongreso de Socialistaj Virinoj, proponis la starigon 
de Internacia Tago de Virinoj. 

Ilia kuraĝa sinteno perfekte enkadriĝas en ĉi tiu frazo de la neforgesebla 
Helen Keller (1880-1968): “Vivo estas ia aŭdaca aventuro, aŭ ĝi estas nenio!” 

Evidente, la fama sociaktivulino aludas al la aŭdaco, kiu impulsas la 
pionirojn rekonsideri jam ne taŭgajn kutimojn kaj konceptojn, kiuj bremsas la 
evoluadon de homoj kaj popoloj (ĉefe en la nemalhavebla kampo de spirita 
kono). Ŝi mem estas ia modelo por tiu premiso. Blinda, surda kaj muta, kaŭze 
de malsano aperinta kiam ŝi estis 18-monata, ŝi rompis barojn kaj fariĝis unu el 
la plej respektataj virinoj en la historio. 


La Animo de la Homaro 


La rolo de virinoj estas esenca por la postvivado de la popoloj. Patrino, 
edzino, fratino, amikino, laboristino, familiestrino, gvidantino, ŝi estas 
nemalhavebla konsilanto. Tial, socioj, kiuj deprimas ilin agas malbone kontraŭ 
si mem. Virino klera kaj saĝa faras la familian ligon forta kaj la komunumon 
granda, altmorala, respektata kaj unueca. 

Ĉi tiuj niaj asertoj resonas en tiuj de Charles Mclver (1860-1906): “Plej 
fortoŝpara, facila kaj trafa vojo por universala edukado estas edukado al 
virinoj, kiuj fariĝos patrinoj kaj instruistinoj de estontaj generacioj”. 

Estas nepra vero, ke nenia viro faras ion vere valoran, se li iel ne kalkulas 
pri virina inspiro. Efektive, “se vi edukas unu viron, tiam vi edukas unu 
individuon; sed se vi edukos unu virinon, tiam vi edukos unu tutan familion”. 
Precize, Mclver. 

Estas oportuna ankaŭ la aserto de la saĝa Goethe (1749-1832): “Inda viro 
longe atingos, se lin gvidos bonaj vortoj de saĝa virino”. 

La brazilajn kaj tutmondajn virinojn ni salutas, okaze de ĉi tiu speciala 
dato: 8-a de Marto. Ĉiu tago tamen estas tago de virinoj, kies modelo de 
kuraĝo troviĝas en la Evangelio de la Kristo, laŭ Johano, 19:25, kiu raportas la 
apogon de Li ricevitan en la lasta horo: “Sed apud la kruco de Jesuo staris Lia 
patrino, kaj la fratino de Lia patrino, Maria, la edzino de Klopas, kaj Maria 
Magdalena.” Tiuj heroinoj, en plej akra momento de doloro, ne forlasis Lin, sed 
restis ĉe Lia flanko, kiel senegala signo de kuraĝo. Sendube, nenia homa ago 
povas progresi sen la helpo, ĉu privata, ĉu publika, de virinoj. La Historio estas 
plenplena de koncernaj konfirmoj. 


[el paivanetto.com. Uzita laŭ permeso de la aŭtoro.) 


aventureto 
MIA UNUA FLUGO PER AVIADILO 


de Lenke Szasz (Rumanio) 


Mi tre ŝatas bicikladi. Mallongan distancon, kompreneble. Ja edzino, 
patrino ne rajtas lasi sola sian familion longan tempon. Kutime mi bicikladas 
nur ĝis la najbaraj vilaĝoj, vizitas miajn amikinojn tie loĝantajn. Mi konscias, 
ke mi estas strangulino, ja neniu alia kolegino bicikladas, sed oni jam 
alkutimiĝis al mia “alieco”, kaj akceptas min tia, kia mi estas. Ja mi damaĝas al 
neniu, ne estas klaĉema, nek malica virino. 

Foje mi aĉetis balailon sur la vendoplaco, kaj iris kun ĝi hejmen. Ekvidis 
min kolego, kaj demandis ŝerceme: “Ĉu ekde nun per ĝi vi veturos?..” Mi 
ekridetis kaj respondis: “Jes, per ĝi mi flugos.” (Sorĉistinoj flugas per balailo, 
laŭ malnova superstiĉo). Tamen ne per balailo mi flugis, kiam antaŭ kelkaj 
jaroj amikino invitis min al Anglio. Estis la ebleco vojaĝi per buso aŭ per 
aviadilo. Troviĝis malplikosta aviadilo, ol la buso, do, mi decidis flugi al 
Londono. Mia bofilo helpis min aĉeti bileton per interreto monatojn antaŭ la 
flugo. Dum tiuj monatoj da atendado okazis terorisma atenco en la londona 
metroo, kaj okazis, ke aviadiloj de famaj flugkompanioj falegis. Mi ektimis. 
Vane oni diris, ke pli da trafikakcidentoj okazas surtere, ol en la aero, tio ne 
trankviligis min. 

Alvenis la tago de mia vojaĝo. Mi ne volis montri antaŭ mia filino timon, 
sed mi sentis min kiel mortkondamnito, kiu nur esperetas, ke venos tamen la 
indulgo, kaj li restos viva. 

Mi miris, kiel senĝene oni manĝas, trinkas, ridas en la aviadilo, senzorgaj 
pro la ebleco, ke ni ĉiuj povas morti en ĉiu minuto. Sed la flugo iris glate kaj 
mildiĝis mia angoro. Mi eĉ komencis ĝui la vidaĵon desupre, kamparojn, 
riverojn, urbojn, la nubojn tiel proksime. 

Apud mi sidis junulino, kiu vojaĝis al Londono por labori tie, kiel “Baby 
sitter”. Ŝi, do, flue parolas angle, mi pensis. Ĉar mi konas nur kelkajn anglajn 
vortojn lernitajn el televidaj filmoj, mi petis ŝin helpi laŭbezone, kiam ni 
alvenos al la londona flughaveno. Ŝi afable promesis interpreti, se estos necese. 

Ĉio estis en ordo, post duhora flugo nia aviadilo surteriĝis en londona 
flughaveno. Mi aliĝis al mia nova konatulino, kaj ekstaris en la vicon kun ŝi, 
kvankam mi vidis la surskribon, kie devas stari la civitanoj venintaj el ekster la 
Eŭropa Unio (tiutempa). Tamen mi restis apud mia helpontino. Sed kiam ni 
estis antaŭ la deĵoranta oficisto, kaj li ekvidis mian pasporton, li diris ion al mi 
angle kaj montris al la alia vico. Feliĉe mia angla amikino, antaŭvidinta 
malfacilaĵon pro mia lingvo-nescio, estis sendinta antaŭ mia vojaĝo sian 

vizitkarton kun nomo, adreso, telefonnumero kaj dorsflanke skribita, ke mi 
estas ŝia gasto, kaj ne parolas angle, nur esperante, oni ŝin kontaktu, se ekestos 
problemo. 

Mi transdonis al la oficisto la vizitkarton kun pardonpeta rideto, li legis la 
skribon. Mi atendis, ke lia mieno rigidiĝos, fariĝos malamika kaj li kolere 
demandos: “Kion vi serĉas en Anglio, se vi ne parolas angle?” Sed okazis male. 
La oficisto tralegis la skribon de mia amikino, kaj kun afabla rideto donis al mi 
iun plenigendan enketilon. Mi ekstaris flanken por vidi, kion mi povas fari per 
ĝi. Mi komprenis, ke temas pri nomo, naskiĝjaro, adreso, civitaneco, tiujn 
rubrikojn mi scipovis plenigi kaj subskribi la enketilon, nenion pli. Mi reiris al 
la oficisto, li rigardis mian “verkon”, kaj kapjesante diris ion kun afabla rideto, 
poste li mem kompletigis la ceterajn rubrikojn por mi. Jen la unua, bona 
impreso pri la angloj! 

Ĉe la elirejo atendis min mia amikino, kaj de tiam mi estis „hejme”-en 
Esperantujo. 

Pasis tri neforgeseblaj semajnoj, kiam ni libere babiladis pri ĉio kio venis en 
niajn cerbojn, kiel du gimnaziaj amikinoj en la komuna loĝejo. 

La tagoj pasis rapide kaj jen mi denove estas en flughaveno akompanata de 
mia amikino. 











arto 


Aŭstralia pentristo Arthur Boothroyd 
(1910—) 


Kelkaj pentraĵoj 





Ilustraĵo por la libro Sydney Builds an Opera House (eldonita 1973) 

Ilustraĵo por la libro Sydney Builds an Opera House (eldonita 1973) 

Kovrilbildo de la magazino Australian Women's Weekly Decembro 1989 

EI EF a“ “ 
Madono kun infano 

Kovrilbildo de la magazino Australian Women's Weekly 
Decembro 1988 

Arthur Boothroyd, 2010 

Dum sia 100jara naskiĝdatfesto 

Facadoj de Sydney III 

Pri Arthur Boothroyd 


Naskita la lan de oktobro1910 en Ormskirk, Lancashire, Anglio 

1923 transiris al Aŭstralio en aprilo 

Studis en la kolegio Swinburne Teknologia Kolegio en Melburno, poste en 
1927-1931 en la Reĝa Art-Societo kaj la Teknologia Kolegio de East 
Sydney 

1937 en junio reiris al Anglio kaj tie restis. Dum la 2a Mond-Milito li servis 
kiel kavaleriano en Anglio 

Li studis arton en la Lernejo de Arto kaj Desajno en Chelsea, Anglio 

1958 edziĝis kun Emmeline Whiteways en la anglikana kirko Sankta Paŭlo, en 
Seaforth, NSW. 

1966 apartiĝis de Emmeline Whiteways 

En 1961, 1963, kaj 1969 li ricevis la aŭstralian ĵurnalisman premion Walkley 
pro siaj ilustraĵoj en la aŭstralia semajna magazino Women's Weekly. 





Ilustraĵo por infanlibro, de Arthur Boothroyd 


DOM DA AMUZO 


kontribuis Ninoslav Miriĉ 
Vidas Haso kiel Mujo kuregas sur strato, kaj decidas demandi lin: 


E 
(E “Mujo, kial vi kuregas?” 
~A “Mi kuregas al funebra cermonio de mia ĉefo! Li ĉiam ĉagreniĝas 


kiam iu malfruas!” 


“Kiam tio okazas al vi?” 


p “Doktoro, estas terure, mi aŭdas sonojn, sed neniun mi vidas!” 
“Ĉiam kiam mi telefonas!” 


Iras du robotoj tra strato. Mi aŭdas ke viaj gepatroj dispartiĝos!” diris 
unu el ili. 


Afiŝu 


Oni bezonas telepatiulon! Alvoku, vi scias kiun nombron! 





„. (es “Mi volus tralegi iun streĉan krimromanon!” diras virino. 
E, „me. “Prenu ĉi tiun — vi ne scios ke la ĝardenisto estas la murdisto, ĝis la 
4 fino deT libro” diras la bibliotekisto. 


Ĉirkaŭiras fabrikon Tito kaj demandas laboriston: “Kiom da ŝtalaj 
] ŝraŭboj oni produktas ĉiutage?” 
“Kvin, kamarado Tito,” respondis la laboristo. 
“Nur kvin? Mi farus almenaŭ tridek!” 
“Jes, vi, kamarado Tito. Vi estas seruristo, kaj mi diplomita ekonomik- 
isto? 


decembro 2010 p.25 Mirmekobo 11 


(mal)seriozaĵo 


Malserioze pri seriozaj interparoladoj de Serbio kaj IMF 
(internacia monfonduso) 


(Verkita de Vojin Jovanoviĉ, la serba raportanto de la gazeto ALO, tradukita de 
Jadranka Miriĉ) 


IMF: “Malgrandigu la ŝtatan administracion, malgrandigu la nombron de 
ministerioj!” 


REGNESTARO: “Ho, ve, tio ne eblas. Endas ke kuzino Milkica, la filino de la 
bofrato de la ŝoforo de ministro, fariĝu ĉefo de personaro...” 


IMF: “Kiu ministro?“ 


REGNESTERO: “Ministro por batalo kontraŭ aknohavanta populacio de 
junuloj inter 14 kaj 16 jaraj.” 


IMF: “Ĥh... Ja , vi eĉ ne havas tian ministrejon!” 

REGNESTARO: “Nu, nuntempe ni ne havas, sed post nova elekto, eble.” 
IMF: “Kion vi faros pri junuloj pli ol dekses-jaraj?“ 

REGNESTARO: “Ni malfermos novan ministrejon por ili! 

IMF: “Sed vi jam havas 22 ministrojn! Tio estas 10 pli ol via bezono!” 


REGNESTARO: “Nu, 10, malmulte. Ja nia popolo diras “Pro pli da io la kapo ne 
doloras.” 








IMF: “Ho, sinjoroj, ĉe vi io malordas. Ja, kiel tiu Milkica, kiun vi menciis, la 
filino de bofrato, kiu ajn ŝi estas, kiel ŝi gvidus la personaron, ĉu ŝi havas 
iun ajn lernejan edukan kvalifikon?“ 


REGNESTARO: “Ŝi ne havas, sed ni donos al ŝi loĝejon..” 

IMF: “Kian loĝejon, do?” 

REGNESTARO: “Ŝtatan, kompreneble. Je funkcio de kuzino de bofrato, kiu 
estas la ministra ŝoforo, ŝi jam kolektis pli ol sufiĉe da poentoj.” 

IMF: “Kaj kio okazus se ŝi iĝus kuzino de iu el via elektrodistribuantaro?” 

REGNESTRARO: “Ja, oni donus al ŝi 40 loĝejojn! Plus elektrejon!” 


IMF: “Ĉe vi vere io estas en malordo. ..Ni foriru...” 


[Iomete redaktita por Mirmekobo.] 
Komento de la redaktoro: Kiam burokratoj intertraktas............... 

LA HISTORIO DE ILA 
SKIRIBAJKTTO 


(parto 3) 
de Donald Broadribb 


Majuskloj, minuskloj, kaj kursivoj 


La antikvaj klasikaj lingvoj (greka, latina, sanskrita, araba, hebrea, kc.) 
konis nur simplajn majusklojn. Ili ankaŭ ne kutimis meti spacon inter vortoj, 
konis neniujn interpunkciajn signojn, nek distingis alineojn. Jen kelkaj 
specimenoj: 


rd a fi lA Lamo 
ia, ki "UT: Li 


LI 4 o 
invi ov. 


| Lk AA; 





Latina Greka 
(Sur la kolumno de Trajanus, ĉ. 111K.E.) (Greka parto de Roseta Ŝtono, 196 A.K.E.) 


(Hebrea, ĉ. 840 A.K.E.) 





VE, AT Lis 
La norma formo de la latinaj = 5 dno e haŭ 
La 


literoj postulis multan tempon 
por ordinara skribado, kaj pli Seresbre- KN lrn ki e Eno 


simpla skriba formo komencis E oZE IZ us = kvare l 
populariĝi: e FE re LE A pr kato 
o mr 


Frua skriba formo de la latina lingvo, el ĉ. 50 A.x. 

Ankaŭ tiu formo poste estis multe simpligita kaj eknormigis minusklajn 
latinajn literojn: 


MTejnteneon» Fiflor» III 

KLETINCUFTI kaaas di rori! 

CELLLUNF 1iALCE been Frua teksto latine skribita ĉ. 770OK.E., unu el la 
cit. Vane "ram HMATTA plej fruaj ekzemploj de latinaj minuskloj. 
depi "aeTAMOTIEĈ Calm 
Tulriurin Amir CIT anm 

IMIpIA4aurem fria Tic 
kaj el tio iom post iom evoluis nia moderna sistemo de minusklaj literoj. En 
diversaj lingvoj la uzado de majusklaj kaj minusklaj literoj obeis diversajn 
regulojn, kaj ankoraŭ nun tiel estas. En multaj lingvoj, ekz. la rusa, minusklaj 


literoj havas la saman formon kiel majuskloj, sed estas dimensie malpli 
grandaj. Ekzemple: 


IIyllKMH, KAK H3BECTHO, ĜOABIUE BCETO IOMA CMAETB Ha ĜANKOHE B NOME 


Ba3eMcKoro. BOT CHRHT OH TAM, HAŬNIORAET KAK MOCKOBCKHE OĜBIBATEJIM IIO 
(Teksto el Puŝkin) 


C. 200 A.K.E. la greka lingvo ko- 
mencis populariĝi ankaŭ en la Romia 
imperio, kaj oni komencis enkonduki 
ekstrajn signojn por helpi prononci la 
vokalojn. 





Tiajn signojn, kaj minusklajn literformojn la grekoj en la klasika epoko ne uzis. 
Sed post la fruaj jarcentoj K.E. oni komencis, simile al la evoluo de la latina 
lingvo, el simpligitaj manskribaj formoj uzi minusklajn formojn: 

mence kro 


pO o a pr 8 LOT, aj 
(Manskribita “musklo[ fer Oo greka ĉ. 550 K.E. oi 


Komparu tion kun nuntempe presita klasika verko: 


kar£$Bnv x0eg el) IIlepara pera IDAabkwvog TObd AploTwvoG 
NPOOEVŜOLEVOG TE TĤ Ped kal ua TAV £oprijv BovAOuevog VeaoaoDlai 
TIVA TPOMOV TIOLOOVOLV UTE VDV IPOTOV ŬVOVTEG. KAAŬ) LEV OŬV HOL kal 
Ĥ TOV EMXwplwV NOTI) £OO5EV ElvaL, OŬ U£VTOL ĤTTOV £PALVETO MPETELV 
Ĥv ol Opĉkec £N£UMOV. 
Unua alineo de Respubliko de Platono, en moderna eldono 

Onia unua, tuja penso estas: “Ho! Mi multe preferas la modernan presformon 
...oni povas facile legi ĝin, la vortoj estas apartigitaj, la vokalsignoj indikas kiel 
prononci. Kial la antikvaj grekoj mem ne spontanee skribis tiel?” 


La klera respondo estas: oni pagas altan mensan prezon por nia “facile 
legebla: skribo. Oni ne legas kion skribis Platono mem, sed nur kiel iu 
modernulo supozas ke Platono skribintis. Kiam oni studas per la moderna 
eldono, oni studas ies modernan konjekton pri precize kion celis esprimi 
Platono. Se vi, neverŝajne, studis la antikvan grekan lingvon, vi scius ke la 
teksto vere tekstis tiel: 


KATEBEXOEZEIXZIIEPAIAMETATAAYKONOXTOGAPIXTONOXIIPOZEO 
SOMENOXTETEOEOKAGAMATENEOPTENBOYAOMENOZOEAZAXOA 
ITINATPOHONIIOIEZOGXIZATENONIIPOTONATONTEXKAAEMENO 
ONMOIKASETONENHIXOPIONIJIOMIIEEAOEENEINAIOOMENTOIETT 
ONEDAINETOIPEIEINENOIOPAKEZENEMIION 


kaj iu modernulo, kiu neniam mem denaske parolas la antikvan grekan 
lingvon, decidis kiel kaj kie enmeti vortdividajn spacojn kaj supersignojn. 
Poste alia modernulo tradukis, surbaze de siaj modernaj konceptoj kaj kredoj, 
kion intencis diri al ni Platono. Kiom ni prave fidu tiujn modernajn prilabor- 
intojn de la teksto? 


MIMEMRESPONDASTREMALMULTEĈARDEMULTAJJAROJMIMENSEM 
ERGASMINENLAKONCEPTOMONDODEANTAŬĈ2500JAROJPORPLIĜU 
STEKONITIUJNVERKINTOJNKAJMITROVISKIOMDUBINDAESTASLAM 
ODERNAJINTERPRETOJDEILIAJPENSOJ Nu, sufiĉe! 

literaturo 
MALFACILA FABELO 


de Karen A. Simonian 
Elarmenigis Yenovk Lazian 


Tiu ĉi fabelo mia estas la plej malfacila, ĉar mi mem ne scias, kial encerbiĝis 
al mi la deziro priverki la Drakon kaj la bravan Junulon, kiu kontraŭbatalis ĝin. 


Drakoj sidantaj sur akvofontoj kaj kontraŭ ili batalantaj bravaj Junuloj ne 
estas io nova, ĉu ne? Sed mi alian temon ne havas. Neniu fabelaro estus 
kompleta sen tiu rakonto. 


Do la kranoj senakviĝis denove, lastaj gutoj de la duŝoj falis sur la homojn 
kiuj ĵus prisapis sin, la lavmaŝinoj time eksilentis, la Poplo kies nomon oni 
skribis majuskle, malfeliĉe suspiris, kompreninte ke baldaŭ, tre baldaŭ, ĝiaj 
verdverdaj folioj ekvelkos pro brulsekeco. 


Kaj la hundo Zangi maltrankvile kuradis tien kaj reen en la elsekiĝinta bedo 
de la rivereto. Ĝi subite haltis, turnis sin al la fora monto kaj eldiris: 


“Haf!” 


Sendube, la Drako volvinte la voston denove eksidis sur la akvofonto. Kaj 
kiel vi scias el aliaj fabeloj, kontraŭ fordono de iom da akvo, ĝi postulos de la 
homoj belulinojn aŭ multekostajn donacojn ornamontajn ĝian luksan kastelon. 
La homoj kutime evitis pliakrigi malamikecon kun la drakoj. Humile kaj 
obeeme ili donadis ĉion postulatan, eĉ pli: ankaŭ nepostulatan. Ili opiniis, ke la 
drakoj, tuŝite de tia malavareco, finfine forlasos sian malbonan kutimon senigi 
ilin je akvo. 

Foje okazis ankaŭ, ke iam kaj tiam aperadis iu brava junulo. Kaj tia junulo 
ne tolerinte la senhontecon de la drako kaj timemon de homoj, eliradis batali 
kontraŭ la Malbono per armiloj kaj ŝildo. Tiukaze oni diradis ke komenciĝis 
batalo je vivo kaj morto. Laŭ mia scio la bonaj junuloj preskaŭ ĉiam 
malvenkas, kaj la drakoj daŭre plimultigas rabakiron: multekostaĵojn kaj 
sveltajn belulinojn. 


Kiam la hundo Zangi eldiris “Haf!”, la homoj komprenis, ke la nura rimedo 
saviĝi de la Drako estos donacsatigi ĝin. Neniu alia helpus, ĉar bedaŭrinde 
sentimaj junuloj iĝis malpli kaj malpli troveblaj lastatempe. Pli precize, ili 
montradis sian kuraĝon aliokaze kaj alimaniere. Ventrapide stiradis belegajn 
veturilojn laŭlonge de veturvojegoj. Aŭ eĉ tute kontraŭe: side antaŭ la 
televidiloj en senmova trankvileco. 

Tiaj kuraĝesprimoj estis ege oportunaj, ĉar neniam ankoraŭ okazis ke dum 
la veturego aŭ multehora televidrigardado iu falis en la fajroplenan faŭkon de 
la Drako kaj estis muelita inter liaj akregaj dentoj. Sed malgraŭ ĉio, fojfoje 
aperadis iu Kuraĝa Junulo, kiun oni foje renkontas en la fabeloj. Do ĝuste tia 
aperis en ĉi tiu fabelo mia. 


La Kuraĝulo de mia fabelo ekstaris, surmetis la armilojn kaj protektilaron 
kaj paŝis laŭlonge de la strato al la fora monto. La majusklanoma Poplo 
postsusuris ion al la Junulo. Eble bondeziris al li kuraĝon. Renkontinte min ĉe 
la stratangulo, la Juna Kuraĝulo diris: 


“Saluton, frenezeta maljunulo... Vi nepre volas okazigi pere de mi tiun ĉi 
fabelon, ĉu ne?” 


“Estu sanega, Kuraĝa Junulo”, respondis mi, “Oni elpensis la fabelon en 
malproksima Hindujo, sed mi decidis rakonti ĉion miabuŝe kaj miaplaĉe, por 
ke ĉiuj komprenu kiu kaj kia vi estas. Neniu ja scias, kie vi estis ĝis nun, kaj de 
kie vi ekaperis. 

“Se tiel ĉio estas, venu kun mi”, diris la Kuraĝa Junulo, kaj mi komprenis ke 
li volas kunvojaĝanton. 


“Ni iru kune!” 
“Mi havos atestanton, kiu prirakontos mian venkon al la mondo.” 


Verdire, mi mem enpuŝis lin en tiun entreprenon, do estus malhoneste lasi 
lin sola. Kaj ĉar mi jam komencis la fabelon, vole-nevole ni devis pluiri por 
atingi la finon. Do ni envojiĝis al la kastelo sur krutaĵo staranta. La Kuraĝa 
Junulo lasis min sidi surŝtone antaŭ la pordego. Kaj li mem lerte surgrimpis la 
muregon, suprensaltis en la korton, de kie mi tuj aŭdis lian voĉon : 

“Drakaĉo, kie vi estas? Eliru eksteren! Mi venis por batali!” 

La Drako ne rifuzis. Granda estis lia kolero pro tio, ke anstataŭ donacoj kaj 
oferdonoj de belulinoj alvenis la Kuraĝa naivulo. 

La batalo vere estis je vivo kaj morto. Sed ĝi ne longe daŭris. La suno jam 
kliniĝis por subiri, kiam la pordego grince malfermiĝis kaj mi vidis la 
Kuraĝulon, kiu viŝinte ŝviton desur la frunto, diris: “Varmegas ja”. La drako 
kuŝis malantaŭ li disĵetante lastajn fajrerojn el la faŭkego. 

“Frenezeta maljunulo, diris la Kuraĝulo, “iru sciigi la gehomojn ke mi 
venkobatis ia Drakon... Kaj mi iru trarigardi la kastelon... Indus ja vidi, kiel 
vivas la drakoj.” 

“Ne estu tiel,” respondis mi. “Ripozu iomete, revenigu la spiron, kaj ni kune 
malsupreniros en la urbon kaj la gehomoj aŭdu de via buŝo pri via venko.” 


Sed li ne konsentis, ĉar eble pensis jam ke ne mi, sed li mem estas 

“Se tiei vi deziras, ne forgesu malfermi la kranon de la ĉeftubo, kiu venigas 
la akvon al la urbanoj. 


La Junulo lasis sian armilaron en la antaŭĉambro kaj eniris por proprokule 
vidi, kiel vivas la drakoj. 


Komence li mire konfuziĝis. Neniam vidis li tiom da riĉeco. Bildoj de novaj 
kaj antikvaj pentristoj dispendadis sur la muroj. Sur marmoraj podioj staradis 
vazoj kaj kruĉegoj ornamitaj per multekostaj ŝtonoj. La plankon kovris antikvaj 
tapiŝoj, surpaŝante kiujn oni sentis magian forton alfluantan de la pasinteco. 


La Kuraĝulo trairis la sekvan halon, kie de la planko ĝis la plafono staradis 
sennombraj libroj. Kiom da jaroj atendis ili la Kuraĝulon, kiu estos liberiginta 
ilin de la kaptiteco de pezaj ŝrankegoj. En la posta halo li vidis sub vitraj 
ŝirmiloj dismetitajn sonaŭskultilojn, kiuj neniam aŭdigis ĉarman muzikon 
dormantan en iliaj ĉielarke briletantaj diskoj kaj brunaj sonbendoj. Kiel mi 
diris iom antaŭe, la Junulo komence mire konfuziĝis, poste ekadmiris ĉion, kaj 
fine... Fine en lia animo naskiĝis stranga sento — poseddeziro. Li retrovis la 
sinregon. Penis sufoki la tenton. 


Sed por ke oni povu regi sin, por ke oni ne fordonu sin al la Poseddeziro, ne 
sufiĉas esti kuraĝa kaj venkinta la Drakon en la fabelo, kies aŭtoro ne estas oni 
mem. Tiucele, laŭ la opinio de la Frenezeta Maljunulo, oni devas koni la 
sekreton de tio, kiel esti Liberulo. La Kuraĝa Junulo, kiu laŭ ĉiuj reguloj de mia 
fabelo venkobatis la Drakon, bedaŭirinde ne sciis, kiom bonas esti libera kaj 
kiom bonas la nepovo de riĉaĵoj enkatenigi la homon... Kiom bonas ne altrudi 
al aliuloj leĝojn pri tio, kiom da akvo trinku la gehomoj kaj kiom da aero ili 
enspiru. Nenion el tio sciis mia Junulo, kaj ĝuste tial en la preskaŭlasta halo li 
ne plu povis kontraŭstari la Poseddeziron kaj ĉirkaŭis sin per la arĝenta zono 
kuŝinta sur nigra veluro. Poste li ĉirkaŭmetis sur la brakon ĉarman braceleton 
kaj poste... Poste li ne plu klopodis kontraŭstari la Poseddeziron, kaj 
ĉirkaŭirante la palacon, kaj eĉ forgesinte malfermi la ĉefkranon, denove eliris 
eksteren, kie li lasis min kaj sian armilaron. 


Li volis diri ion al mi. Sed anstataŭ la vortoj el la buŝo disflugis fajreroj... 


Kapopende mi kunprenis la armilaron de la Junulo kaj malrapide ekpaŝis al 
la elirpordego. Li denove volis diri ion, sed el lia buŝo dissaltis fajro kun fumo. 


Oni ne devis malfrui. Mi ĵetis min eksteren kaj kuregis desur la krutaĵo 
urben. 


La gehomoj amase starantaj ĉe la stratangulo atendis novaĵojn. 


La hundo Zangi maltrankvile kuradis tien kaj reen en la daŭre senakva 

riverbedo. Kaj la majuskle skribiĝanta Poplo ŝanceladis siajn branĉojn. Mi ĵetis 
la armilaron de la Kuraĝa Junulo en la stratopolvon, kaj miaj mallaŭtaj vortoj 
disfendis la regantan silentegon: 


“Ankaŭ ĉi-foje la drako venkis nian Kuraĝan Junulon.” 


La aŭtoro, Karen A. Simonian, naskiĝis en 1936, grava 
armena prozisto kaj liberec-konservativa politika aganto. Li 
famiĝis per siaj sciencfantastaj romanoj, la unuaaĵoj de tiu 
genro en la armena literaturo. Fakte la formo permesis al li 
diradi multon en la soveta tempo alimaniere nedireblan. 


Poste li verkis kelkajn biografiajn romanojn pri gravaj 
personoj en la armena historio kaj kulturo. Paralele li oficis 
kiel revuredaktoro, eldonejestro kaj fine kiel ministro de la 
amaskomunikado. 


Multfoje li elektiĝis deputito de la parlamento. Agis 
sendepende, ĉu dum la soveta regado, ĉu poste. La registaro 
de la ŝajnsendependiĝinta Armenujo timis lian kreskantan 
influon kaj klopodis ĉiel forbari lin de la politika agado. 


Devigite forlasi Armenujon, li ekloĝis en 1993 en Franclando. 
Li daŭre verkas beletron, same kiel artikolojn por la armenaj 
gazetoj tra la mondo. Li gvidas la movadon por reenkonduko 
de la klasika ortografio, kiun la komunistoj misreformis en 
1922 tiel fortranĉinte la patrujloĝantojn disde la diaspora 
armenaro. 


Kelkaj teatraĵoj de Karen Simonian estas daŭre ludataj en la 
francaj teatroj. La ĉisupra rakonto estas elektita de la aŭtoro 
mem por esti tradukota. 

Nl 
(NE) SOLVO: 
Oni ne povas skribi “kvin”, ĉar tiamaniere la literoj 
“i” iĝus ses. 
Oni ne povas skribi “ses”, ĉar tiamaniere la literoj 
“i” restus kvin. 
Do la tasko estas neplenumebla. 
N”2 


SOLVO 
La ovoj estis entute sep. 


Al la unua knabino li donis la duonon de ili (tri ovoj kaj 
duono) kaj duonan ovon (do entute 4 ovoj). 


Al la dua li donis la duonon de la restantaj tri ovoj (unu 
ovo kaj duono) kaj duonan ovon (do entute 2 ovoj). 


Al la tria li donis la duonon de la restanta ovo, kaj 
duonan ovon (do entute unu ovo). 


Kaj li restis entute sen ovoj. 

Kiel besto, la Mirmekobo (Myrmecobius fasciatus) estas preskaŭ elmortinta en 
sia indiĝena teritorio. Sed en sia revua formo, ĝi estas internacie havebla 
senpage, kaj ni esperas ke vi enhejmigos ĝin, nutros ĝin per viaj legado kaj 
kontribuo de enhavo, kaj ĝuados ĝin. 


Adreso por ĉiuj komunikaĵoj, por peti ekzempleron aŭ por peti abonon, kaj 
por sendi kontribuaĵon: 


mirmekoboEmac.com 


Abono al la revuo estas senpaga. Ĉar neniuj surpapere presitaj ekzempleroj 
ekzistas, neniu preskosto ekzistas. Se vi deziras mem per via komputila presilo 
presi ekzemplero(j)n, por vi mem aŭ por aliaj, tion vi rajtas fari laŭdezire kaj 
senpage. 


La revueto Mirmekobo estas sendependa, kaj subtenas neniun ismon. 
Artikolojn povas kontribui iu ajn. Tre bonvenaj estas literaturaĵoj: noveloj, 
poemoj, prozaĵoj iaspecaj; esprimoj de vidpunkto; historiaĵoj; prezento de 
interesaj hobioj; biografiaĵoj, aŭtobiografiaĵoj; legendoj, mitoj... Bildoj, ĉu fotoj, 
ĉu desegnaĵoj, ĉu klarigaj, tre bonvenos. Reklamojn, anonc(et)ojn, 
propagandon, lingvajn studojn aŭ kritikojn, pornaĵojn, Mirmekobo 
malakceptas. La redaktoro rajtas akcepti, modif, aŭ malakcepti ian 
kontribuaĵon, kiun li opinias malkonforma al la karaktero kaj reputacio de la 
revueto. Korektojn evidente bezonajn li rajtas fari, konsultinte la verkinton. 


C kopirajto apartenas al la verkinto de kontribuaĵo. 


Represo de kontribuaĵo estas permesata, se permeson konfirmas ĝia verkinto. 
Malnovaj numeroj de Mirmekobo troviĝas ĉe www.gazetejo.org/mirmekobo kaj 
ankaŭ ĉe la retejo de la redakcio: 
http://web.me.com/donbroadribb1/ 
Redaktoro: Donald Broadribb 





